HD 147513 b
HD 147513 b – egzoplaneta, skriejanti apie geltonąją nykštukę HD 147513, esančią Skorpiono žvaigždyne. Nuo Saulės sistemos nutolusi apie 42,1 šviesmečio (12,9 parseko). HD 147513 b yra dujinė milžinė. Planetos masė siekia 1,21 Jupiterio masės (385 kartus masyvesnė už Žemę), o spindulys – apytikriai 1,22 karto didesnis nei Jupiterio. Apie savo žvaigždę planeta apskrieja per 528,4 (± 6,3) paros, jos orbitos didysis pusašis – 1,32 av, o ekscentricitetas – 0,26 (± 0,05). Apie HD 147513 b atradimą pranešta 2003 m. Planeta aptikta Čilėje esančioje La Siljos observatorijoje, taikant radialinių greičių metodą. HD 147513 (arba HR 6094) sistemą sudaro dvi žvaigždės – į Saulę panaši geltonoji nykštukė ir baltoji nykštukė. HD 147513 b yra vienintelė šioje sistemoje atrasta egzoplaneta.